**ШОФЬОР ЗАГИВА, ЗАТИСНАТ ОТ КОШ НА САМОСВАЛ**

**I. Обстоятелства**

В деня на злополуката пострадалият е извозвал инертен материал на територията на рудник. След изсипване на материала на табана придвижва напред камиона, без да спуска легена, спира го без да гаси двигателя и слиза от кабината. След слизане от кабината пострадалият извършва действия под вдигнатия кош, по време на които той се спуска и го притиска. В кабината на камиона по същото време се намира внукът на пострадалия. Шофьорът, идващ след него, повдига коша на камиона и освобождава пострадалия. Екипът от инспектори, разследващи злополуката, констатира на място, че камионът няма приспособление, предотвратяващо самоволно спускане на коша на камиона. Пострадалият е без действащ трудов договор към дружеството, за което полага труд.

**II. Причини за злополуката, нарушени нормативни актове и лица, допуснали нарушения:**

1. При използване на работно оборудване, при което съществува риск за безопасността и здравето на работещите, работодателят не е осигурил прилагането на писмени инструкции за работа на автосамосвали в открити рудници, с което е нарушена разпоредбата на чл. 166, ал. 2 от Наредба №7 от 23.09.1999 г. за минималните изисквания за здравословни и безопасни условия на труд на работните места и при използване на работното оборудване /ДВ, бр. 88/99 г./ и чл. 384 от Правилника за безопасността на труда при разработване на находища по открит начин /1996 г./.

2. Работодателят не е осигурил ефективен контрол за извършване на работата без риск за здравето и по безопасен начин, като е допуснал работа под повдигната част от автомобила, а именно коша, без същият да е укрепен надеждно срещу пропадане, с което е нарушена разпоредбата на чл. 16, ал. 1, т. 6 от Закона за здравословни и безопасни условия на труд /обн. ДВ, бр. 124 от 1997 г./ и т. 14 от Приложение № 1 към чл. 1, ал. 2 от Наредба № 12 от 27 декември 2004 г. за осигуряване на здравословни и безопасни условия на труд при работа с автомобили /обн. ДВ., бр. 6 от 18 Януари 2005 г/.

3. При извършване на проверка по документи се установи, че е извършена оценка на риска и идентификация на рисковите работни места, съгласно изискванията на чл. 4, ал. 1 и ал. 2 от Наредба №5 от 11.05.1999 г. за реда, начина и периодичността на извършване на оценка на риска /ДВ, бр.47 от 21.05.1999 г./ и чл. 16, ал. 1 от ЗЗБУТ/ ДВ, бр. 124/1997 г./, но не са обхванати всички аспекти на трудовата дейност /работа на автосамосвали в открити рудници/, с цел установяване на всички възможни опасности и рискове, в нарушение на изискванията на чл. 12 от Наредба №5 от 11.05.1999 г.

4. При превозване на откривка с автосамосвали по цялата дължина на ръба на откоса на булдозерно насипище не е изграден предпазен вал от насипен скален материал с височина, не по-малка от 1/3 от диаметъра на задните колела на използваните автосамосвали и широчина в основата най-малко 1,5 пъти приетата височина на предпазния вал, в нарушение на чл. 95, ал. 2 от Правилника за безопасност на труда при разработване на находища по открит начин /1996 г./, във връзка с чл. 3 от Наредба №9 /ДВ, бр.123/1997 г./ и със §21 от ЗЗБУТ /ДВ, бр.124/1997 г./.

5. При проверката по документи се установи, че техническото състояние на автомосамосвалите и окомплектовката им не се проверяват ежедневно преди излизането им и изправността на автосамосвалите не се удостоверява писмено от упълномощено от работодателя лице, в нарушение на чл. 16, ал. 1 от Наредба №12 от 27 декември 2004 г. за осигуряване на здравословни и безопасни условия на труд при работа с автомобили /обн. ДВ., бр. 6 от 18 Януари 2005 г./ и чл. 366 от Правилника за безопасност при работа при разработване на находища по открит начин /1996 г./

6. Със Заповед №РД-01-898 от 09.11.2015 г. на Министъра на труда и социалната политика, коефициентът на трудовия травматизъм за икономическата дейност “сухопътен транспорт” е определен на 1,59 при среден за страната 0,66. При проверката по документи се установи, че към датата на инцидента работещите в предприятието не са застраховани за сметка на работодателя за риска “трудова злополука”, в нарушение на чл. 52 от Закон за здравословни и безопасни условия на труд /ДВ, бр.124/97 г./ и чл. 2 от Наредбата за задължително застраховане на работниците и служителите за риска “трудова злополука” (обн. ДВ, бр.15/06 г.).

7. При проверката на място се установи, че документирането на ежедневния инструктаж по безопасност и здраве при работа не отговаря на изискванията на Приложения №1 към чл. 11, ал. 5 на Наредба №РД-07-2 /ДВ, бр.102/2009 г./.

8. Видно от представен списък за работно облекло и липса на картони на работниците и служителите за раздаването му, работодателят не е осигурил на работниците и служителите подходящо работно облекло в съответствие със спецификата на извършваната дейност и на работното място, в нарушение на чл. 296 от Кодекса на труда и чл. 6, ал. 1 от Наредбата за безплатното работно и униформено облекло /ДВ, бр.9/2011 г./.

9. При извършената проверка се установи, че работодателят не е уредил отношенията при предоставянето на работна сила като трудови правоотношения, като не е сключил трудов договор в писмена форма с пострадалото лице, с което е нарушена разпоредбата на чл. 62, ал. 1, във връзка с чл. 1, ал. 2 от Кодекса на труда.

**III. Предприети мерки:**

Приложени са принудителни административни мерки за всички констатирани нарушения и е потърсена административнонаказателна отговорност на работодателя за нарушенията в т.5.

Съставен е акт за спиране работата със самосвала, с който е станала трудовата злополука, до осигуряването на надеждно укрепване срещу падане коша на самосвала по механичен начин.

Обявено е съществуването на трудово правоотношение с пострадалия работник.